153. löggjafarþing 2022–2023.

Þingskjal 869 — 467. mál.

Svar

fjármála- og efnahagsráðherra við fyrirspurn frá Högna Elfari Gylfasyni um samstarf við utanríkisráðuneytið í tengslum við endurskoðun
landbúnaðarsamnings Íslands og Evrópusambandsins.

Fyrirspurnin hljóðar svo:

Er samstarf milli fjármála- og efnahagsráðuneytisins og utanríkisráðuneytisins vegna misræmis á útflutningstölum ESB og Íslands og þá einkum í tengslum við samningaviðræður Íslands og ESB um endurskoðun landbúnaðarsamnings Íslands og ESB sem nú standa yfir?

Varðandi misræmi á útflutningstölum ESB og Íslands er rétt að geta þess að í september 2020 skipaði fjármála- og efnahagsráðherra starfshóp sem fékk það hlutverk að skoða hvort misræmi væri á magni í útflutningstölum úr gagnagrunni Evrópusambandsins (ESB) annars vegar og innflutningstölum Hagstofu Íslands hins vegar á ákveðnum landbúnaðarvörum. Starfshópurinn skilaði minnisblaði til ráðherra í október 2020 og í framhaldinu skipaði ráð
herra nýjan starfshóp í janúar 2021 til að gera nánari greiningu á misræmi í útflutningstölum ESB og innflutningstölum Hagstofu Íslands. Starfshópurinn tók til starfa í febrúar 2021 og er enn starfandi. Fulltrúi frá utanríkisráðuneytinu á ekki sæti í þeim hópi og hefur utanríkis
ráðuneytið ekki aðkomu að þeirri vinnu. Ríkisendurskoðun skilaði skýrslu í febrúar 2022 eftir að Alþingi hafði farið þess á leit við stofnunina að gerð yrði úttekt á starfsemi Skattsins við tollflokkun og eftirlit með tollskýrslum og innflutningstölum að því er snertir gögn frá út
flutningslandi og skráningu tollskrárnúmera.

Fjármála- og efnahagsráðuneytið hefur ekki aðkomu að gerð fríverslunarsamninga og annarra viðskiptasamninga sem eru á forræði utanríkisráðherra en almennt eru samningavið
ræður unnar í nánu samstarfi við viðkomandi fagráðuneyti. Fjármála- og efnahagsráðuneytið og utanríkisráðuneytið eru í samráði vegna skuldbindinga fyrir iðnaðarvörur en utanríkis
ráðuneytið og matvælaráðuneytið eru í samráði vegna landbúnaðarvara. Í tilfelli endur
skoðunar landbúnaðarsamnings Íslands og ESB, sem fjallar eingöngu um markaðsaðgang fyrir landbúnaðarvörur, á sér ekki stað sérstakt samráð milli fjármála- og efnahagsráðu
neytisins og utanríkisráðuneytisins en tekið skal fram að gott samráð og samstarf er milli ráðuneytanna á ýmsum sviðum.